+-----------------------------------------------------------------------+
| 2. ลักษณะการประกอบธุรกิจ                                                 |
+-----------------------------------------------------------------------+

ประวัติความเป็นมาและพัฒนาการที่สำคัญ

ทรู คือ ผู้ให้บริการสื่อสารที่ครบวงจรมากที่สุดของประเทศ

บริษัทก่อตั้งขึ้นครั้งแรกในเดือนพฤศจิกายน 2533 และในปี 2536
ได้เปลี่ยนสถานะเป็นบริษัทมหาชนจำกัด และเข้าจดทะเบียนในตลาดหลักทรัพย์แห่งประเทศไทยในชื่อ
บริษัท เทเลคอมเอเชีย
คอร์ปอเรชั่น จำกัด (มหาชน) ในเดือนธันวาคม 2536 มีชื่อย่อหลักทรัพย์ว่า “TA”
โดยมีทุนจดทะเบียนทั้งสิ้น 22,230 ล้านบาท และมีรายได้ในปีนั้นจำนวน 2,000
ล้านบาทและพนักงานจำนวน 1,500 คน

ในเดือนเมษายน 2547 บริษัทได้มีการปรับเปลี่ยนภาพลักษณ์ภายใต้แบรนด์ทรู
และได้เปลี่ยนชื่อบริษัทมาเป็น บริษัท ทรู คอร์ปอเรชั่น จำกัด (มหาชน) มีชื่อย่อหลักทรัพย์ว่า
“TRUE”

ภายใต้การสนับสนุนจากเครือเจริญโภคภัณฑ์
กลุ่มธุรกิจด้านการเกษตรครบวงจรที่ใหญ่ที่สุดในภูมิภาคเอเชีย ซึ่งถือหุ้นทรูในสัดส่วนประมาณร้อยละ
34 บริษัทจึงเป็นผู้ให้บริการสื่อสารครบวงจรที่ครอบคลุมทั้งบริการเสียง ข้อมูล และภาพ
เพื่อตอบสนองความต้องการของลูกค้าทุกกลุ่ม ซึ่งประกอบด้วย ลูกค้าทั่วไป
ลูกค้าธุรกิจขนาดกลางและขนาดย่อม และลูกค้าองค์กรธุรกิจขนาดใหญ่
ในปัจจุบันบริษัทและบริษัทย่อยเป็นผู้ให้บริการโทรศัพท์พื้นฐานและอินเทอร์เน็ตความเร็วสูงรายใหญ่ที่สุดใน
เขตกรุงเทพมหานครและปริมณฑล รวมทั้งยังเป็นผู้ให้บริการโทรศัพท์เคลื่อนที่ อินเทอร์เน็ต และ
โทรทัศน์ระบบบอกรับสมาชิกรายใหญ่ของประเทศ

บริษัทย่อยและบริษัทร่วมที่สำคัญภายในกลุ่มบริษัททรูประกอบด้วย ทรูมูฟ (ชื่อเดิม ทีเอ ออเร้นจ์)
ผู้ให้บริการโทรศัพท์เคลื่อนที่อันดับ 3 ของประเทศ บริษัท ยูไนเต็ด บรอดคาสติ้ง คอร์ปอเรชั่น
จำกัด (มหาชน) หรือยูบีซี ซึ่งเป็นผู้ให้บริการโทรทัศน์ระบบบอกรับสมาชิกชั้นนำของประเทศ บริษัท
ทรู
อินเทอร์เน็ต จำกัด ซึ่งเป็นผู้ให้บริการอินเทอร์เน็ต

ในปี 2534 บริษัทได้ทำสัญญาร่วมการงานและร่วมลงทุนกับบริษัททีโอที คอร์ปอเรชั่น จำกัด
(มหาชน) ตามเงื่อนไข Build-Transfer-Operate (BTO) เพื่อจัดหา ติดตั้ง และควบคุม
ตลอดจนบำรุงรักษาอุปกรณ์ในระบบ ในการขยายบริการโทรศัพท์จำนวน 2
ล้านเลขหมายในเขตกรุงเทพมหานครและปริมณฑลเป็นระยะเวลา 25 ปี
โดยบริษัทเริ่มมีรายได้จากการให้บริการโครงข่ายโทรศัพท์พื้นฐานในเดือนพฤศจิกายน 2535
และในเดือนกันยายน 2538 บริษัทก็ได้รับอนุมัติให้ติดตั้งโทรศัพท์พื้นฐานเพิ่มอีก 600,000 เลขหมาย

นอกจากนี้ยังได้รับอนุญาตให้เปิดบริการเสริมต่างๆ เช่น บริการโทรศัพท์สาธารณะและบริการอื่นๆ
เพิ่มเติม ในปี 2542 บริษัทก็ได้เปิดให้บริการโทรศัพท์พื้นฐานใช้นอกสถานที่ PCT และในปี 2544
บริษัทย่อยของบริษัทได้เปิดให้บริการโครงข่ายสื่อสารข้อมูลความเร็วสูง ซึ่งประกอบด้วยบริการ
ADSL และบริการ Cable Modem นอกจากนั้นในปี 2546
ได้เปิดให้บริการอินเทอร์เน็ตความเร็วสูงแบบไร้สายหรือบริการ Wi-Fi

ในเดือนตุลาคม 2544 บริษัทได้เข้าถือหุ้น (ทางอ้อม) ในบริษัท ทีเอ ออเร้นจ์ จำกัด ในอัตรา
ร้อยละ 41.1 ซึ่งนับเป็นการเริ่มเข้าสู่ธุรกิจโทรศัพท์เคลื่อนที่ ทั้งนี้ ทีเอ
ออเร้นจ์ได้เปิดให้บริการอย่างเต็มที่ในเดือนมีนาคม 2545 และในเดือนกันยายน 2547
บริษัทได้เพิ่มสัดส่วนการถือหุ้นในทีเอ ออเร้นจ์เป็นร้อยละ 82.86
โดยได้เริ่มรับรู้ผลประกอบการของทีเอ ออเร้นจ์ อย่างเต็มที่นับตั้งแต่ต้นไตรมาส 4 ของปี 2547

ณ สิ้นปี 2548 กลุ่มบริษัททรูมีรายได้รวมมากกว่า 51,000 ล้านบาท (หากรวมรายได้ของยูบีซี
ทั้ง 100%) และมีสินทรัพย์ทั้งหมดกว่า 1 แสนล้านบาท โดยมีจำนวนพนักงานมากกว่า 9,000 คน

พัฒนาการที่สำคัญในปี 2548

กุมภาพันธ์ 2548 ทีเอ ออเร้นจ์ ทำสัญญามูลค่ากว่า 133 ล้านดอลล่าร์สหรัฐ กับบริษัทอัลคาเทล
เพื่อขยายเครือข่าย GSM/GPRS ที่มีอยู่ในปัจจุบัน
รวมทั้งปรับปรุงโครงข่ายดังกล่าวให้สามารถรองรับเทคโนโลยี EDGE และพัฒนาไปสู่ 3G/UMTS
ในอนาคต

ทีเอ ออเร้นจ์เปิดตัว Music world ซึ่งเป็นศูนย์รวมเพลงสำหรับบริการโทรศัพท์เคลื่อนที่

มีนาคม 2548 ทรู นำเสนอบริการ VDSL ซึ่งเป็นบริการอินเทอร์เน็ตความเร็วสูงสำหรับ
กลุ่มลูกค้าองค์กรธุรกิจ และกลุ่มธุรกิจ SME

ทรูเปิดตัว “True Sphere” โปรแกรมมอบสิทธิพิเศษสำหรับลูกค้ากลุ่มผู้นำองค์กร

เมษายน 2548 เปิดให้บริการ Pre Pay hi-speed Internet ไฮ-สปีด
อินเทอร์เน็ตแบบเติมเงินครั้งแรกในประเทศไทย และเปิดตัว ‘ทรู สเตชั่น’
ไลฟ์สไตล์อินเทอร์เน็ตคาเฟ่รูปแบบใหม่ในสถานีรถไฟฟ้าใต้ดิน

พฤษภาคม 2548 เปิดบริการ White Net
เพื่อกลั่นกรองสื่อที่ไม่เหมาะสมสำหรับเยาวชนบนอินเทอร์เน็ต

มิถุนายน 2548 NC True ซึ่งเป็นบริษัทร่วมทุนระหว่างบริษัท ทรู คอร์ปอเรชั่น จำกัด (มหาชน)
และบริษัท NC Soft จำกัด จากประเทศเกาหลี เปิดตัวเกมออนไลน์ “Lineage II”
เกมสามมิติแบบ RPG (Role Playing Game) แนวแฟนตาซี ที่ได้รับความนิยมสูงสุด

ทรู เปิดตัว ไลฟ์สไตล์ ช็อป ภายใต้คอนเซ็ปต์ใหม่
โดยผสานบริการและผลิตภัณฑ์เทคโนโลยีสื่อสารต่าง ๆ ของกลุ่มบริษัททรูและทีเอ
ออเร้นจ์เข้าด้วยกัน

ทรูขยาย All Together Bonus สู่นิสิต นักศึกษา โดยมอบโบนัสโทรฟรีสำหรับ
ทีเอ ออเร้นจ์ สูงสุด 5,000 บาทภายใต้โปรโมชั่น ‘ค่าเทอมแลกค่าโทร’

กรกฎาคม 2548 เพิ่มประสิทธิภาพโครงข่ายอินเทอร์เน็ตโดยเพิ่มความเร็วเป็น 10 Gpbs.

สิงหาคม 2548 ทรูขยายฐานลูกค้าอินเทอร์เน็ตความเร็วสูง ด้วยการออกแคมเปญ
โมเด็มอินเทอร์เน็ตความเร็วสูงราคา 1 บาท

ทรู ร่วมกับ อินเทล ทดสอบเทคโนโลยี WiMax ในประเทศไทย

กันยายน 2548 เปิดตัว ทรู เวิร์ลด์ ดอท เน็ต (Trueworld.net)
ศูนย์รวมบริการคอนเทนท์มัลติมีเดีย อาทิ ดนตรี กีฬา ข่าวสาร และสาระบันเทิงอื่นๆ

ทีเอ ออเร้นจ์ เปิดให้บริการ Blackberry

เปิดตัว บริษัท ทรู มันนี่ จำกัด บริษัทย่อยของทรู ซึ่งดำเนินกิจการด้านบัตรเงินอิเล็กทรอนิกส์
และตัวกลางรับชำระเงินผ่าน “บัตรเงินสดโมบายมันนี่ แคชการ์ด” (Mobile Money Cash
Card) ทางเลือกใหม่ของบัตรเติมเงินที่สามารถใช้แทนเงินสดได้ ทั้งสำหรับลูกค้าออเร้นจ์ และ
สำหรับลูกค้าในกลุ่มทรู เพื่อเลือกเติมเงินในการใช้บริการต่างๆ

ธันวาคม 2548 ทรูร่วมมือกับสยามโอเชี่ยน เวิลด์
พิพิธภัณฑ์สัตว์น้ำระดับโลกที่ใหญ่ที่สุดในประเทศไทย สร้างมิติใหม่แห่งการเรียนรู้
โดยเป็นผู้วางระบบมัลติมีเดียอันทันสมัยภายในพิพิธภัณฑ์สัตว์น้ำ
ซึ่งช่วยเสริมความเป็นผู้นำไลฟ์สไตล์ของแบรนด์ทรู

ผู้ถือหุ้นของทรู อนุมัติการเข้าซื้อหุ้นสามัญของยูบีซี นับเป็นก้าวสำคัญที่จะทำให้ทรูเป็นผู้นำบริการ
เสียง ข้อมูล และภาพ (Triple Player) ครบวงจรมากที่สุดในประเทศไทย

การปรับโครงสร้างหนี้ ของพีซีทีแล้วเสร็จ ทำให้มีกำไรจำนวน 801 ล้านบาท

ทีเอ ออเร้นจ์ มีจำนวนผู้ใช้บริการประมาณ 4.5 ล้านราย ณ สิ้นปี 2548

จำนวนผู้ใช้บริการบรอดแบนด์สำหรับลูกค้าทั่วไปเพิ่มเป็น 300,322 ราย
โดยมีส่วนแบ่งตลาดในเขตกรุงเทพมหานครและปริมณฑลประมาณร้อยละ 80

จุดให้บริการอินเทอร์เน็ตไร้สายความเร็วสูง (Wi-Fi) หรือที่เรียกว่า Hot Spot
มีจำนวนมากกว่า 2,000 จุด ณ สิ้นปี 2548

กุมภาพันธ์ 2549 ทีเอ ออเร้นจ์ เปลี่ยนชื่อเป็น ทรูมูฟ ทำให้ ทรู
สามารถประสานผลิตภัณฑ์และบริการภายใต้กลุ่มบริษัทเข้าด้วยกันภายใต้แบรนด์ทรู

รางวัลในปี 2548

ทรูได้รับรางวัล บริษัทที่มีศักยภาพเชิงแข่งขันที่โดดเด่นที่สุด (Best Competitive Carrier)
จาก Telecom Asia ประจำปี 2548 โดยได้รับรางวัลนี้ติดต่อกันเป็นปีที่ 2

ทรูได้รับคัดเลือกจากผู้บริโภคให้เป็น Thailand Superbrand ติดต่อกันเป็นปีที่ 2
จากผลการสำรวจ Asia Superbrand ของ Readers’ Digest ปี 2548

ทรูได้รับคัดเลือกให้เป็น “Most Promising Service Provider” จาก Frost & Sullivan
Asia Pacific Technology Awards 2005

ทรูได้รับรางวัล B.A.D (Bangkok Art Directors Association) สำหรับกราฟฟิก ดีไซน์
หมวดปฏิทิน ปี 2549 และ ได้รับรางวัลเว็บไซต์ที่มีสถิติการเยี่ยมชมสูงสุดในหมวดธุรกิจ จัดโดย
NECTEC

ทรูได้รับรางวัลสถานประกอบการดีเด่น ด้านสวัสดิการ จากกระทรวงแรงงาน

ภาพรวมการประกอบธุรกิจของบริษัท บริษัทย่อย และบริษัทร่วม

ในปัจจุบัน กลุ่มบริษัทมีการประกอบธุรกิจในกลุ่มธุรกิจใหญ่ ๆ ดังนี้

  1. ธุรกิจบริการโทรศัพท์พื้นฐานใช้นอกสถานที่และโทรศัพท์เคลื่อนที่

  2. ธุรกิจโทรศัพท์พื้นฐาน และบริการเสริม

  3. ธุรกิจบริการโครงข่ายมัลติมีเดียและบริการบรอดแบนด์

  4. ธุรกิจบริการสื่อสารข้อมูล

  5. ธุรกิจบริการอินเทอร์เน็ต

  6. ธุรกิจอื่นๆ

[]